ระเบียบสำนักทะเบียนกลาง
ระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์
(ฉบับที่ ๓)
พ.ศ. ๒๕๔๗[๑]
 

อาศัยอำนาจตามความในมาตรา
๘ (๑) วรรคสอง แห่งพระราชบัญญัติการทะเบียนราษฎร พ.ศ. ๒๕๓๔ ผู้อำนวยการทะเบียนกลางออกระเบียบ
กำหนดหลักเกณฑ์และวิธีการปฏิบัติงานทะเบียนราษฎรด้วยระบบคอมพิวเตอร์ไว้ ดังต่อไปนี้

ข้อ
๑ ระเบียบนี้เรียกว่า ระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ (ฉบับที่ ๓) พ.ศ. ๒๕๔๗

ข้อ
๒ ระเบียบนี้ให้ใช้บังคับตั้งแต่วันที่ ๑ มีนาคม
๒๕๔๗ เป็นต้นไป

ข้อ
๓ ให้เพิ่มความต่อไปนี้เป็นข้อ ๕/๑ ข้อ
๕/๒ ข้อ ๕/๓ ข้อ ๕/๔ และข้อ ๕/๕ แห่งระเบียบสำนักทะเบียนกลาง ว่าด้วยการจัดทำทะเบียนราษฎรด้วยระบบคอมพิวเตอร์
พ.ศ. ๒๕๓๘
ข้อ ๕/๑ การออกหลักฐานการรับแจ้งการเกิด การตาย การย้ายที่อยู่ หรือการคัดและรับรองรายการทะเบียนราษฎรด้วยระบบคอมพิวเตอร์
ให้นายทะเบียนดำเนินการให้แล้วเสร็จภายในสิบห้านาทีนับแต่เวลาที่ได้รับคำร้อง หากไม่อาจดำเนินการให้แล้วเสร็จภายในกำหนดเวลาดังกล่าว
ให้แจ้งผู้ร้องทราบพร้อมเหตุผลที่ไม่อาจดำเนินการได้
ข้อ
๕/๒ การกำหนดรหัสประจำตัวและรหัสผ่านของนายทะเบียนและผู้ปฏิบัติงานทะเบียนราษฎรด้วยระบบคอมพิวเตอร์
ให้ดำเนินการ ดังนี้
(๑)
ลงทะเบียนผู้ปฏิบัติงานด้วยระบบคอมพิวเตอร์และปิดรูปถ่ายตามแบบ บท.1
(๒)
เมื่อนายทะเบียนอนุมัติแล้ว ให้สำนักทะเบียนกำหนดรหัสประจำตัวเป็นเลข ๙ หลัก
หลักที่ ๑, ๒, ๓, ๔ เป็นเลขรหัสประจำสำนักทะเบียน
หลักที่ ๕ เป็นเลขกลุ่มตำแหน่งของผู้ปฏิบัติงานและหลักที่ ๖,
๗, ๘, ๙ เป็นลำดับการกำหนดรหัสประจำตัวของสำนักทะเบียน
และให้จัดทำบัญชีคุมการกำหนดเลขรหัสประจำตัวไว้เป็นหลักฐาน
(๓)
ส่งแบบ บท.1 ไปยังศูนย์บริหารการทะเบียนภาคภายใน ๗ วัน เพื่อลงทะเบียนผู้ปฏิบัติงานและกำหนดรหัสผ่าน
(๔)
เมื่อได้รับรหัสผ่านแล้ว ให้เจ้าของรหัสผ่านเปลี่ยนแปลงรหัสผ่านด้วยระบบคอมพิวเตอร์อีกครั้งหนึ่ง
จึงจะใช้รหัสผ่านนั้นปฏิบัติงานได้
ผู้อำนวยการทะเบียนกลางอาจกำหนดให้ใช้เลขประจำตัวประชาชนและลายพิมพ์นิ้วมือของนายทะเบียนหรือผู้ปฏิบัติงานเป็นรหัสประจำตัวตาม
(๒) และรหัสผ่านตาม (๓) ก็ได้
ในกรณีที่นายทะเบียนหรือเจ้าหน้าที่ผู้ปฏิบัติงานพ้นจากหน้าที่รับผิดชอบ
ให้นายทะเบียนแจ้งศูนย์บริหารการทะเบียนภาคทางโทรศัพท์หรือโทรสารเพื่อยกเลิกรหัสผ่านทันที
แล้วให้แจ้งยืนยันเป็นลายลักษณ์อักษรภายใน ๗ วัน
ข้อ
๕/๓ นายทะเบียนและเจ้าหน้าที่ผู้ปฏิบัติงานทะเบียนราษฎรทุกคนต้องเก็บรักษารหัสผ่านของตนไว้เป็นความลับ
หากมีการปฏิบัติโดยมิชอบหรือความเสียหายใด ๆ เกิดขึ้นอันเนื่องจากการใช้รหัสผ่าน เจ้าของรหัสผ่านนั้นต้องรับผิดชอบในทุกกรณี
ในกรณีที่ลืมรหัสผ่าน
ให้เจ้าของรหัสผ่านมีหนังสือแจ้งศูนย์บริหารการทะเบียนภาคทราบเมื่อศูนย์บริหารการทะเบียนภาคกำหนดรหัสผ่านใหม่แล้ว
ให้เจ้าของรหัสผ่านนั้นเปลี่ยนแปลงรหัสผ่านด้วยตนเองอีกครั้งหนึ่ง จึงจะใช้รหัสผ่านนั้นปฏิบัติงานได้
การเปลี่ยนแปลงรหัสผ่าน
ให้เจ้าของรหัสผ่านเปลี่ยนแปลงได้ด้วยตนเอง
ข้อ
๕/๔ ก่อนเริ่มปฏิบัติงานแต่ละวันในสำนักทะเบียนอำเภอและสำนักทะเบียนท้องถิ่น เมื่อทำการเปิดระบบคอมพิวเตอร์แล้ว
ให้เจ้าหน้าที่พิมพ์รายงานผลการปฏิบัติงานประจำวันของวันที่ผ่านมาเสนอให้นายทะเบียนอำเภอหรือนายทะเบียนท้องถิ่น
หรือผู้ที่ได้รับมอบหมายตรวจสอบรายละเอียดและความถูกต้องก่อนทุกครั้ง เมื่อตรวจสอบและเห็นว่าถูกต้อง
ให้ผู้ตรวจสอบลงชื่อพร้อมทั้งวันเดือนปี รับรองการตรวจสอบในรายงานดังกล่าว แล้วให้เก็บรวบรวมไว้สำหรับใช้ตรวจสอบและเป็นหลักฐานอ้างอิงต่อไป
การเก็บรักษารายงานดังกล่าวให้เก็บรักษาไว้เป็นเวลาไม่น้อยกว่าหนึ่งปี
เมื่อสิ้นสุดการปฏิบัติงานในแต่ละวัน
ให้เจ้าหน้าที่ทำการสำรองข้อมูลไว้โดยใช้เทปประจำวัน
ยกเว้นวันทำการสุดท้ายของสัปดาห์ให้สำรองข้อมูลทั้งหมดในรอบสัปดาห์ เมื่อได้ตรวจสอบการสำรองข้อมูลว่าเสร็จสมบูรณ์เรียบร้อยแล้ว
จึงจะทำการปิดระบบคอมพิวเตอร์ได้
ให้ศูนย์บริหารการทะเบียนภาคเก็บรักษาข้อมูลการปฏิบัติงานด้วยระบบคอมพิวเตอร์ที่สำนักทะเบียนทุกแห่งในเขตรับผิดชอบได้ปฏิบัติตามระเบียบนี้ไว้เพื่อเป็นหลักฐานและสามารถตรวจสอบได้
ข้อ
๕/๕ ให้มีชุดคำสั่งในการปฏิบัติงานทะเบียนราษฎรด้วยระบบคอมพิวเตอร์ ดังนี้
(๑)
ชุดคำสั่งการรับแจ้งการเกิด (ท.ร.01, 02, 03) สำหรับการออกสูติบัตรและจัดทำทะเบียนคนเกิด
(๒)
ชุดคำสั่งบัตรทะเบียนคนเกิด (ท.ร.26) สำหรับการจัดทำบัตรทะเบียนคนเกิด
(๓)
ชุดคำสั่งการรับแจ้งการตาย (ท.ร.04, 05) สำหรับการออกมรณบัตรและการจัดทำทะเบียนคนตาย
(๔)
ชุดคำสั่งการรับแจ้งการย้ายที่อยู่ (ท.ร.06, 07) สำหรับการออกหลักฐานการแจ้งการย้ายที่อยู่และการจัดเก็บประวัติการย้ายที่อยู่
(๕)
ชุดคำสั่งการเพิ่มรายการบุคคลหรือบ้านที่ตกหล่น (ท.ร.14) สำหรับการเพิ่มรายการบุคคลเข้าในทะเบียนบ้านที่จัดทำด้วยระบบคอมพิวเตอร์
กรณีที่บุคคลนั้นได้รับการกำหนดเลขประจำตัวประชาชนไว้ในทะเบียนบ้านอยู่ก่อนแล้ว หรือการเพิ่มรายการบ้านที่ได้รับการกำหนดเลขรหัสประจำบ้านอยู่ก่อนแล้ว
(๖)
ชุดคำสั่งการแก้ไขเปลี่ยนแปลงหรือจำหน่ายรายการเกี่ยวกับบุคคลหรือบ้าน (ท.ร.44) สำหรับการแก้ไขเปลี่ยนแปลง
จำหน่ายรายการบุคคลหรือบ้านโดยนายทะเบียน
(๗)
ชุดคำสั่งการแก้ไขเปลี่ยนแปลงหรือจำหน่ายรายการเกี่ยวกับบุคคล (ท.ร.97 ข) สำหรับการแก้ไขเปลี่ยนแปลงหรือจำหน่ายรายการบุคคลโดยมีผู้ยื่นคำร้อง
(๘)
ชุดคำสั่งการแก้ไขเปลี่ยนแปลงหรือจำหน่ายรายการเกี่ยวกับบ้าน (ท.ร.97 ค) สำหรับการแก้ไขเปลี่ยนแปลงหรือจำหน่ายรายการเกี่ยวกับบ้านโดยมีผู้ยื่นคำร้อง
(๙)
ชุดคำสั่งการกำหนดเลขประจำตัวประชาชน (ท.ร.98) สำหรับการกำหนดเลขประจำตัวประชาชนให้แก่บุคคลที่ได้รับการเพิ่มชื่อและรายการบุคคลเข้าในทะเบียนบ้าน
(๑๐)
ชุดคำสั่งการปลูกสร้างบ้านใหม่หรือบ้านที่ยังไม่มีทะเบียนบ้าน (ท.ร.99) สำหรับการกำหนดเลขรหัสประจำบ้าน
(๑๑)
ชุดคำสั่งการตรวจสอบและคัดรับรองรายการจากฐานข้อมูลการทะเบียนราษฎร สำหรับการตรวจสอบและคัดรับรองรายการจากฐานข้อมูลการทะเบียนราษฎร
(๑๒)
ชุดคำสั่งการแก้ไข เปลี่ยนแปลงหรือจำหน่ายรายการในฐานข้อมูลการทะเบียนราษฎร สำหรับการแก้ไข
เปลี่ยนแปลงหรือจำหน่ายรายการในฐานข้อมูลการทะเบียนราษฎร
(๑๓)
ชุดคำสั่งอื่นที่จำเป็นต่อการปฏิบัติงานทะเบียนราษฎรตามที่ผู้อำนวยการทะเบียนกลางประกาศกำหนดเพิ่มเติม

ข้อ
๔ ให้เพิ่มความต่อไปนี้เป็นวรรคสี่ของข้อ ๖ แห่งระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ พ.ศ. ๒๕๓๘
สำเนาทะเบียนบ้านฉบับเดิมที่ตรวจแล้วมีรายการถูกต้องตรงกันกับทะเบียนบ้านฉบับของสำนักทะเบียน
ให้นายทะเบียนเก็บรักษาไว้เป็นเวลาไม่น้อยกว่าหนึ่งปีและให้ขออนุมัตินายทะเบียนจังหวัด
หรือนายทะเบียนกรุงเทพมหานคร แล้วแต่กรณี เพื่อทำลาย

ข้อ
๕ ให้เพิ่มความต่อไปนี้เป็นข้อ ๑๓/๑ แห่งระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ พ.ศ. ๒๕๓๘
ข้อ ๑๓/๑ การคัดรายการเกี่ยวกับการเพิ่มชื่อและรายการบุคคลในทะเบียนบ้าน การแจ้งการย้ายที่อยู่
การแก้ไข เปลี่ยนแปลงหรือจำหน่ายรายการบุคคลในทะเบียนบ้าน หรือการปฏิบัติงานอื่นใดเป็นการเฉพาะของนายทะเบียนและเจ้าหน้าที่ผู้ปฏิบัติงานทะเบียนราษฎรด้วยระบบคอมพิวเตอร์
ให้ใช้แบบพิมพ์ตามที่ผู้อำนวยการทะเบียนกลางสั่งการเกี่ยวกับการนั้น

ข้อ
๖ ให้เพิ่มความต่อไปนี้เป็นข้อ ๑๕/๑ แห่งระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ พ.ศ. ๒๕๓๘
ข้อ ๑๕/๑ ในกรณีที่มีการจัดทำ การแก้ไข เปลี่ยนแปลง การจำหน่ายรายการเกี่ยวกับบุคคล
หรือบ้านในเอกสารการทะเบียนราษฎรด้วยระบบคอมพิวเตอร์ไม่ถูกต้อง โดยมีผู้ร้องหรือนายทะเบียนทราบเอง
ให้ถือปฏิบัติตามที่ผู้อำนวยการทะเบียนกลางสั่งการเกี่ยวกับการนั้น

ข้อ
๗ ให้เพิ่มความต่อไปนี้เป็นข้อ ๑๗/๑ แห่งระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ พ.ศ. ๒๕๓๘
ข้อ ๑๗/๑ หากเกิดปัญหา อุปสรรค หรือข้อขัดข้องใด ๆ ในการปฏิบัติงานการทะเบียนราษฎรด้วยระบบคอมพิวเตอร์เฉพาะในส่วนของระบบงานตามระเบียบนี้
ให้บันทึกรายงานสาเหตุของปัญหาให้นายทะเบียนอำเภอหรือนายทะเบียนท้องถิ่นทราบ และให้เป็นหน้าที่ของนายทะเบียนเป็นผู้แจ้งเหตุดังกล่าวให้ประชาชนทราบและแจ้งศูนย์บริหารการทะเบียนภาคทราบเพื่อปรับปรุงแก้ไขระบบงานนั้น

ข้อ
๘ ให้เพิ่มแบบพิมพ์การทะเบียนราษฎรท้ายระเบียบสำนักทะเบียนกลาง
ว่าด้วยการจัดทำทะเบียนราษฎรด้วยระบบคอมพิวเตอร์ พ.ศ. ๒๕๓๘ ดังนี้
(๑)
บท.1 เป็นแบบลงทะเบียนผู้ปฏิบัติงานด้วยระบบคอมพิวเตอร์
(๒)
ท.ร.12/1 เป็นแบบรับรองข้อมูลทะเบียนประวัติราษฎรโดยระบบอัตโนมัติจากฐานข้อมูลการทะเบียนของสำนักทะเบียนกลาง
ใช้สำหรับการรับรองข้อมูลทะเบียนประวัติราษฎรด้วยเครื่องบริการประชาชนอเนกประสงค์
(๓)
ท.ร.31 เป็นแบบคำร้องเกี่ยวกับงานทะเบียนราษฎร ใช้สำหรับพิมพ์จากระบบคอมพิวเตอร์เฉพาะรายการที่ผู้ร้องประสงค์จะให้นายทะเบียนดำเนินการเท่านั้น


ประกาศ ณ วันที่ ๔ กุมภาพันธ์
พ.ศ. ๒๕๔๗
สุจริต ปัจฉิมนันท์
ผู้อำนวยการทะเบียนกลาง
[เอกสารแนบท้าย]

๑.
แบบลงทะเบียนผู้ปฏิบัติงานด้วยระบบคอมพิวเตอร์ (บท.1)
๒.
แบบรับรองข้อมูลทะเบียนประวัติราษฎร โดยระบบอัตโนมัติจากฐานข้อมูลการทะเบียนของสำนักทะเบียนกลาง
(ท.ร.12/1)
๓. แบบคำร้องเกี่ยวกับงานทะเบียนราษฎร
(ท.ร.31)
























นันทนา/ผู้จัดทำ
๗ กันยายน ๒๕๔๙

ปริญสินีย์/ปรับปรุง
๒๙ พฤษภาคม ๒๕๕๗



[๑] ราชกิจจานุเบกษา เล่ม ๑๒๓/ตอนที่ ๘๔ ง/หน้า ๑๒/๒๔ สิงหาคม ๒๕๔๙